1Ix wachalal, mok ix q'ui qui rayij qui 'an ix tijonel che iwib. Xui-ri iweta'am, yoj chi oj tijonel 'o chakakul ni'pa u chac i Dios. We n-'us ti caka 'ano, mas nim i ka mac que'el chuwach i Dios, chiquiwach ique chi ne te tijonel. 2Konojel, 'olic coj macunic. We jun n-co'on tu mac ru' wach tak i cu bij, lic n-tu mac 'uri chuwach i Dios, man ca tiqui chu 'atixic ronojel u ch'acul. 3Jun caway, caka coj ral fréno pu chi', pec'bal u kul pa i cakaj coj 'e wi. Queje ile coj tiqui chu 'atixic ronojel u ch'acul. 4Xak queje jun nim laj bárco. 'O jun ral timon che, xa rumal-i, ca tiqui i rajaw chu peq'uic pa i craj ca 'e wi. N-ta co'ono we nim i tew chuwi ya chi ca retz'bej i bárco, i rajaw ca tiqui chu peq'uic ru' i ral timon-le. 5Xak queje utzamka' ile. N-nim taj, péro 'olic nim i c'ax cu 'ano, nim i tzij cu bij. Queje pacha i 'a', tupu xa jubi' ca jekanic, nim i cu c'ato; ca tiqui chu poroxic jun nim laj jyub. 6Keta'am chi utzamka' queje pacha jun 'a'. Rumal utzamka', mas itzel tak tzij caka bij, rumal-i, coj u min chupam i mal. I utzamka' ca juluw ru' i 'a' chi lic ru' itzel petnak wi; coj u min pa c'ax, coj u min pa 'a'. 7Yoj coj tiqui chi qui peq'uic xa bi chi chicopil chuwach i jyub ta'aj: itzel chicop, tz'iquin, cumatz, car; 'is coj tiqui chique. 8Xui-ri i utzamka' n-coj tiqui ta chu peq'uic. I utzamka' queje pacha jun cumatz nojnak che benen, xa pachinok ca tiqui chu camsaxic. 9Ru' i utzamka' caka coj u 'ij i ka Kajaw Dios, xak ru' i utzamka' que ka c'okoj i winak chi i Dios je u 'anom pacha ca tzun ire. 10Ru' i ka chi' caka coj u 'ij i Dios, xak ru' i ka chi' caka bij itzel tak tzij. Ix wachalal, n-ca majaw taj caka 'an queje ile. 11Jun ralaxbal ya, xa jun u wach u jelal i ya quel che. We c'a i ya quel che, n-quel ta 'uri i qui che. 12Ix wachalal, jun u che'lal aran-xex, are cu ya u wach, ¿xataba mángo cu ya'o? N-queje taj. Xak jun u che'lal mángo, are cu ya u wach, n-cu ya ti tulul. Xak queje i ralaxbal ya, xa jun u wach quel che, n-quel ta ya qui che junam ru' i ya tza. (Queje yoj ile, we 'utz ka c'ux, xui i 'utz laj tzij caka bij.) 13We jun chiwe yix 'o u nojbal, we lic cu ta u be, chu 'ana i 'utz 'uri, 'alijinsabal re u no'oj. We n-co'on ta nim che rib, cu 'alijinsaj 'uri chi 'o u no'oj. 14Xui-ri, we xa ix c'a pi c'ux, we ix rayinel re u 'ij jun chic, we qui 'an tak i 'utz xa rumal 'o i quiwaj, mi bij 'uri chi 'o i nojbal petnak ru' i Dios, man n-taj. Xa quix t'oron 'uri, xa quiwuwaj u wach i sak laj tzij. 15Man n-are ti nojbal ile chi ca pe ru' i Dios; ile xa nojbal re u wach i jyub ta'aj; xa are pacha quiqui ch'ob i to' winak. I nojbal-le xa ru' itzel petnak wi. 16Queje ile que'elok, man we caka rayij wach 'o ru' jun chic, xak we caka 'an tak i 'utz xa rumal 'o i cakaj, n-jic ta 'uri i ka nojbal, xa ca pe i n-'us taj chakaxol. 17Xui-ri, we ru' i Dios petnak wi i ka nojbal, i nabe c'utbal-re are jun ka c'aslemal ch'am; n-xui ta la ile, n-cakaj ti ch'o'oj, xak 'utz ka c'ux chique conojel, xak oj sic'aj chu tayic jun chic, xak cakil to'bal qui wach conojel, xak caka 'an i utzil chomal. We petnak i ka nojbal ru' i Dios, xak jun quilic caka 'ano, n-coj t'oron taj, lic sakil i caka bij. 18Pachin i cu rayij chi i rachi'il chom je 'o chiquiwach, chu 'ana che rib ire chi chom 'olok. We queje ile quiqui 'an conojel, que'el 'uri chi 'is suc'ul i qui c'aslemal conojel.
SANTIÁGO 3